Willelmus, Dei gratia Senonensis archiepiscopus, apostolice sedis legatus, omnibus ad quos littere iste pervenerint, in Domino salutem. Noverit universitas vestra, quod cum Iterius de Malonido et Willelmus, frater ejus, querelam super quadam domo quam Ilbertus, canonicus Senonensis, prope ecclesiam Sancti-Benedicti possidet, in curia nostra moverint, auditis allegationibus hinc inde, cum predicti fratres de jure procedere non possent, prefatus Ilbertus in possessione prememorate domus quiete et pacifice remansit. In cujus rei testimonium et memoriam, presentem paginam scribi precipimus et sigilli nostri auctoritate roborari.